Oficialusis leidinys L 340 , 11/12/1997 p. 0024 - 0025



Komisijos reglamentas (EB) Nr. 2454/97 1997 m. gruodžio 10 d. nustatantis išsamias Tarybos reglamento Nr. 2494/95/EB įgyvendinimo taisykles, reglamentuojančias būtiniausius suderintų vartotojų kainų indeksų (SVKI) svorių kokybei taikomus reikalavimus (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų [1], ypač į jo 4 straipsnį ir 5 straipsnio 3 dalį, pasitarusi su Europos pinigų institutu, kadangi, taikant Reglamento (EB) Nr. 2494/95 5 straipsnio 1 dalies b punktą, iš visų valstybių narių reikalaujama pateikti suderintus vartotojų kainų indeksus (SVKI), pradedant 1997 m. sausio mėn. indeksu; kadangi Komisijos reglamentu (EB) Nr. 1749/96 [2] nustatytos pradinės Reglamento (EB) Nr. 2494/95 įgyvendinimo priemonės; kadangi tolesnės įgyvendinimo priemonės yra reikalingos tam, kad būtų užtikrintas SVKI palyginamumas ir būtų galima išsaugoti šių indeksų patikimumą bei tinkamumą, kaip nurodyta Reglamento (EB) Nr. 2494/95 5 straipsnio 3 dalyje; kadangi tokių įgyvendinimo priemonių turėtų būti imtasi labiausiai atsižvelgiant į ekonominį efektyvumą pagal minėto reglamento 13 straipsnio nuostatas; kadangi Reglamento (EB) Nr. 2494/95 8 straipsnio 3 dalyje reikalaujama, kad SVKI svoriai būtų atnaujinami tokiu periodiškumu, kad būtų vykdomas palyginamumo reikalavimas, tačiau nereikalaujama atlikti šeimų biudžeto tyrimus dažniau kaip vieną kartą per penkerius metus, išskyrus tas valstybes nares, kuriose, kaip pripažinta, keičiasi vartojimo modeliai ir todėl būtina dažniau atlikti tyrimus; kadangi vartotojų kainų indeksai, kuriais remiantis apskaičiuojami SVKI svoriai, sudaromi ir atnaujinami nevienodu periodiškumu ir todėl jais pagrįsti suderinti vartotojų kainų indeksai gali neatitikti palyginamumo reikalavimo, nustatyto minėto reglamento 4 straipsnyje; kadangi tam, kad būtų galima nustatyti, kurie svoriai turėtų būti atnaujinti užtikrinant palyginamumą, reikalinga funkcinė nepalyginamumo priemonė; kadangi Reglamento (EB) Nr. 2494/95 9 straipsnyje reikalaujama, kad SVKI būtų apskaičiuojami pagal Laspeireso formulę; kadangi, kintant skirtingų prekių bei paslaugų santykinėmis kainoms, vartotojų išlaidų modeliai gali keistis tiek, kad gali prireikti atnaujinti atitinkamų išlaidų grupių svorius ir ypač jų esminius pirminius kiekius, kad būtų užtikrintas jų tinkamumas; kadangi, taikant Reglamento (EB) Nr. 1749/96 4 straipsnį, SVKI turėtų būti sudaromas, įtraukiant į jį naujų svarbių prekių arba paslaugų kainų pokyčius; kadangi šiame reglamente neturėtų būti reikalaujama, kad valstybės narės atliktų naujus statistinius tyrimus; kadangi šiame reglamente numatytos priemonės atitinka Statistikos programų komiteto nuomonę, PRIĖMĖ ŠĮ REGLAMENTĄ: 1 straipsnis Tikslas Šio reglamento tikslas — užtikrinti, kad SVKI būtų apskaičiuojami taikant svorius, kurie būtų pakankamai patikimi ir tinkami, kad juos būtų galima naudoti tarptautiniams palyginimams. 2 straipsnis Sąvoka Šiame reglamente SVKI "svorio bazinis laikotarpis" apibrėžiamas kaip 12 mėnesių vartojimo arba išlaidų laikotarpis, pagal kurį įvertinami svoriai paskutiniam SVKI nustatyti. "Subindeksai" apibrėžiami Komisijos reglamente (EB) Nr. 2214/96 [3]. 3 straipsnis Svoriams taikomi būtinieji reikalavimai 1. Kiekvieną mėnesį valstybės narės pateikia SVKI, taikydamos svorius, kurie atspindi vartotojų išlaidų modelius svorio baziniu laikotarpiu, kuris baigiasi ne anksčiau kaip prieš septynerius metus iki praėjusio gruodžio mėnesio. 2. Valstybės narės kasmet peržiūri svorius, užtikrindamos jų pakankamą patikimumą ir tinkamumą, kad būtų laikomasi Reglamento (EB) Nr. 2494/95 4 straipsnyje nustatyto palyginamumo reikalavimo. Svoriai gali būti peržiūrimi tik subindeksų ir jų pagrindinių sudedamųjų dalių lygiu. 3. Peržiūrėdamos svorius, valstybės narės patikrina, ar nuo tada, kai buvo pradėtas taikyti dabartinis svorio bazinis laikotarpis, svorių sistemoje nebuvo svarbių pokyčių, susijusių su kainomis, įeinančiomis į kiekvieną pagrindinę SVKI sudedamąją dalį, arba svarbių ilgalaikių rinkos pokyčių, susijusių su kiekviena pagrindine sudedamųjų dalių grupe. 4. Jei patikimi įrodymai patvirtina, kad šio straipsnio 3 dalyje minimi pokyčiai yra susiję su svorių pasikeitimu, kuris gali pakeisti SVKI vidutiniškai daugiau kaip 0,1 % per metus palyginti su ankstesniais metais, valstybės narės atitinkamai patikslina SVKI svorius. Valstybės narės neįpareigojamos atsižvelgti į visus pasikeitimus, atsiradusius per dvejų metų laikotarpį, kuris baigiasi gruodžio mėnesį, prieš peržiūrint svorius. 5. Visus patikslinimus, padarytus vadovaujantis šio straipsnio 4 dalimi, valstybės narės įtraukia į ne vėlesnį kaip sausio mėnesio, einančio po peržiūrėjimo metų, indeksą. 4 straipsnis Kokybės kontrolė Valstybės narės Komisijos (Eurostato) prašymu pateikia įvertinimui reikiamą informaciją apie svorius, kurie buvo taikomi sudarant SVKI, taip pat nurodo atitinkamą svorio bazinį laikotarpį, metinės peržiūros išvadas ir patikslinimus, atliktus tam, kad būtų laikomasi šio reglamento. 5 straipsnis Įsigaliojimas Šis reglamentas įsigalioja 20 dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1997 m. gruodžio 10 d. Komisijos vardu Yves-Thibault de Silguy Komisijos narys [1] OL L 257, 1995 10 27, p. 1. [2] OL L 229, 1996 9 10, p. 3. [3] OL L 296, 1996 11 21, p. 8. --------------------------------------------------